ՀԱՄԱՅՆՔԻ ՂԵԿԱՎԱՐ ՀԱԿՈԲ ԲԱԼԱՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԲՅՈՒՐԱՏՈՆ2023-ԻՆ՝ ԲՅՈՒՐԵՂԱՎԱՆԻ 78-ԱՄՅԱԿԻՆ, ԽԱՂՈՂՕՐՀՆԵՐՔԻՆ, ԵՐԻՏԱՍԱՐԴՈՒԹՅԱՆ ՕՐՎԱՆ

Սիրելի՛ բյուրեղավանցիներ,

ինձ համար շատ հարազատ ու սրտակից համաքաղաքացիներ շնորհավորում եմ բոլորիս` ԲՅՈՒՐԱՏՈՆԻ կապակցությամբ: Տոն, որի հիմքը դրվեց նախորդ տարի ու դարձավ ամենամյա: Տոն, որն ունի մեծ խորհուրդ։ Օր, որն իր մեջ ներառում է շատ կարևոր տոներ: Այսօր բյուրեղավանցու տոնն է, սիրելի քաղաքի հիմնադրման 78 ամյակը:
Օր, որը միավորում է բոլոր նրանց, ում համար թանկ է Բյուրեղավանը:
Քաղաքի օրվա հետ նշում ենք Երիտասարդության միջազգային օրն ու Սուրբ Աստվածածնի Վերափոխման տոնը՝ խաղողօրհնեքը:

Մեզնից յուրաքանչյուրն անկեղծորեն հպարտանում է քաղաքի անցյալով ու ներկայով, նրա հոգևոր, մշակութային արժեքներով: Բոլորիս ջանքերի շնորհիվ է այսօր քաղաքը ներկայանում՝ ամրապնդելով իր տեղն ու դերը կայուն զարգացող լավագույն քաղաքների շարքում:
Վստահությամբ, յուրաքանչյուրիս քրտնաջան աշխատանքի շնորհիվ և հարազատ քաղաքը սիրելու բացառիկ կարողությամբ ամեն հնարավորն ու անհնարինն է արվում, որ մեր քաղաք այցելող յուրաքանչյուր ոք զգա′ ու սիրի′ Բյուրեղավանը:

Փոխվում են ժամանակներն ու սերունդները, բայց Բյուրեղավանի հանդեպ սերը, ջերմությունն ու սրտացավությունը շարունակվելու են: Համոզվա′ծ եմ, որ, ամենքս մեր գործով, կարողությունների և հմտությունների սահմաններում արարելու ենք հանուն մեր քաղաքի՝ այն ավելի բարեկարգ, հարմարավետ ու ավելի լավը դարձնելու և հաջորդ սերունդներին այն արժանապատվորեն փոխանցելու համար:
Սիրելի՛ երիտասարդներ,
Շնորհավորում եմ երիտասարդության օրվա կապակցությամբ: Դուք մեր հասարակության շարժիչ ուժն եք, մեր ձեռքբերումների, առաջընթացի և զարգացման հենասյունը: Մաղթում եմ եռանդ ու հաստատակամություն: Շարունակե´ք ձեր նվիրումով և աշխատասիրությամբ շենացնել ու հզորացնել բոլորիս համար այդքան սիրելի համայնքը: